<classify> MWANASHERIA Mkuu wa Serikali, Profesa Adelardus Kilangi amewataka mawakili wa serikali kujiandaa kuiwakilisha vyema Serikali katika kesi za uchaguzi zitakazofunguliwa kabla na baada ya uchaguzi Mkuu wa Rais, Wabunge na Madiwani unaotarajiwa kufanyika mwaka huu.Amesema uzoefu unaonesha kuwa kuna kesi nyingi zinazofunguliwa kabla, wakati wa uchaguzi na baada, hivyo ni jukumu la kila wakili kuiwakilisha vyema serikali.Amesema hayo jana jijini Dar es Salaam wakati akifungua Baraza la Wafanyakazi wa Ofisi ya Wakili Mkuu wa Serikali.Profesa Kilangi alisema wakili anayeingia mahakamani na yule anayeandika kumbukumbu wanapaswa kujiandaa kuivusha nchi salama kabla na baada ya uchaguzi.Mnajukumu la kuiwakilisha serikali katika uchaguzi huu hivyo, mjiandae kikamilifu kuhakikisha mnaivusha nchi salama, amesema Profesa Kilangi.Aidha, alisema nchi inapoelekea katika uchumi wa kati imezalisha kesi nyingi za ambazo huweza kuharibu au kurudisha nyuma maendeleo na kuongeza kuwa mawakili wamewakilisha vyema katika kesi zilizofunguliwa ndani na nje ya nchi katika kudai na kuleta haki.Baraza hili liwe chachu ya kuendeleza mapambano kwa vizazi vya sasa na vijavyo kwani tuko vizuri katika kudhibiti mapato, usimamizi wa mikataba, afya, umeme, miundombinu na usafirishaji ambavyo huchochea maendeleo ya kiuchumi.Sio wote watakaofurahia mafanikio hayo kwani wengine maslahi yao yameguswa kwani yanayoendelea sasa hayatofautiani na Azimio la Arusha hivyo, tutarajie kesi za kila aina zisizo na kichwa wala miguu kwa sababu wanaona tunaweza kufanya yote kwa fedha zetu, alisema.Alisisitiza kuwa ni vyema kujiweka tayari kukabiliana na jambo lolote litakalojitokeza kama vile suala la ndege kuzuiwa mara mbili, kesi ya Uingereza ilimfanya yeye pamoja na Naibu Wakili Mkuu wa Serikali kusimama kutetea maslahi ya nchi.Pia alisema mwaka 2019 serikali ilipanga Sh bilioni 10.5 zitumike kuwalipa mawakili binafsi kwa ajili ya kusimamia kesi mbalimbali lakini aliamua mawakili wa serikali ndio wasimamie hivyo, fedha zilizotumika ni zaidi ya Sh milioni 300.Aliwataka kusimamia mashauri yote ili kuifikisha nchi kwenye uchumi wa kati na wa viwanda na kuzingatia utunzaji wa kumbukumbu na kutoa takwimu sahihi za mashauri ili kujenga hoja.Wakili Mkuu wa Serikali, Dk Clement Mashamba alisema changamoto wanayokabiliana nayo ni kukosekana kwa takwimu sahihi za mashauri yaliyotolewa maamuzi na uhaba wa wanasheria wabobezi kutokana na kutoajiriwa kwa zaidi ya miaka minne.Dk Mashamba aliomba serikali ione haja ya kuajiri mawakili kwa muda usiozidi miaka minne ili kusaidia kwenye mashauri mbalimbali ya muda mrefu.Pia alisema taarifa kutoka idara mbalimbali ni kuwa kuna kesi zimefunguliwa mahakamani zinachelewa na badala yake hupata taarifa hizo baada ya kutolewa maamuzi hivyo, ni wajibu wa makatibu tawala, watendaji kutoa taarifa kwenye ofisi hiyo ili kujua kesi zinazoendelea.Tunaendelea kuboresha miundombinu licha ya kuwepo kwa changamoto ya ofisi za mikoani na kukosekana vitendea kazi. Mfano, mkoani Mbeya hatuna jengo letu lakini ndiko kunakoongoza kwa kesi nyingi za kisiasa hivyo, ni lazima kuweka mkazo katika kuboresha miundombinu, alisema Dk Mashamba.Aliongeza kuwa ipo haja ya kujenga masijala ya kisasa ya kisheria itakayokuwa na kesi zenye maslahi ya kiuchumi na kisiasa zilizofunguliwa dhidi ya serikali ili kujua idadi ya kesi walizonazo.Dk Mashamba alisema ili kupata wanasheria wabobezi inabidi kuwepo mafunzo ya kuwajengea uwezo kuhusu mambo muhimu ikiwemo masuala ya madini ili watambue mambo ya msingi na namna ya kuyashinda.Naibu Wakili Mkuu wa Serikali, Gabriel Malata alisema wamejipanga kuhakikisha kwamba kesi zitazofunguliwa kabla, wakati na baada ya uchaguzi wanazisimamia ipasavyo kwa maslahi ya serikali.  <topic>: kitaifa 